Кристине Лавант
Кажи ми една дума…

Превод от немски: Венцеслав Константинов, —

chitanka.info

Кажи ми една дума

и ще ти извая от цимента цвете,

понеже станах силна в своята слабост

от безсмисленото чакане,

станах магнетична в сетивата си.

Със сигурност ще трябва да се появиш!

Над гарата трепери въздухът,

рояци гълъби очакват

настъпването на голямата ми радост.

Светлината нежно е полегнала на релсите,

далече от косите на девойките

и от очите на мъжете.

Престанах да ридая,

дори престанах да очаквам чудото,

защото непрекъснато се случва същото,

докато моята слабост все нараства,

издига се, издига се, излита чак над гълъбите

и се спуска в тъмни кладенци,

където даже денем може да се видят

скритите звезди.

Там долу не се сменят ден и нощ,

там долу непрекъснато жадуваш

нежното цветче на моето желание.

1956

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.